钦定古今图书集成/明伦汇编/氏族典/第615卷 > 《凌迪知万姓统谱》 > 叔孙通
## 钦定古今图书集成/明伦汇编/氏族典/第615卷 > 《凌迪知万姓统谱》 > 叔孙通

按《史记叔孙通传》：“通，薛人也。秦时以文学征，待诏博
士。数岁，陈胜起山东，使者以闻，二世召博士诸儒生
问，叔孙通前曰：‘此特群盗鼠狗盗耳，郡守尉今捕论，
何足忧’？二世喜，拜为博士。叔孙通迺亡去之薛。汉二
年，汉王从五诸侯入彭城，叔孙通降汉王，汉王拜叔
孙通为博士，号稷嗣君。汉五年，已并天下诸侯，共尊”
汉王为皇帝于定陶，叔孙通就其仪号。高帝悉去秦
苛仪，法为简易。群臣饮酒争功，醉或妄呼，拔剑击柱，
高帝患之。叔孙通知上益厌之也，说上曰：“夫儒者难
与进取，可与守成。臣愿征鲁诸生与臣弟子共起朝
仪。”上曰：“令易知，度吾所能行为之。”于是叔孙通使征
鲁诸生三十馀人。鲁有两生不肯行，曰：“公所事者且
十主，皆面谀以得亲贵。今天下初定，死者未葬，伤者
未起，又欲起《礼》乐。《礼》《乐》所由起，积德百年而后可兴
也。吾不忍为公所为。公所为不合古，吾不行。公往矣，
无污我！”叔孙通笑曰：“若真鄙儒也，不知时变。”遂与所
征三十人西，及上左右为学者与其弟子百馀人为
绵蕞野外。习之月馀，叔孙通曰：“上可试观。”上既观，迺
令群臣习肄，会十月。汉七年，长乐宫成，诸侯群臣皆
朝，礼毕，复置法酒。诸侍坐殿上，皆伏抑首，以尊卑次
起，上寿。竟朝置酒，无敢讙哗失礼者。于是高帝曰：“吾
迺今日知为皇帝之贵也。”迺拜叔孙通为太常，赐金
五百斤。汉九年，高帝徙叔孙通为太子太傅。汉十二
年，高祖欲以“赵王如意”易太子，叔孙通谏。高帝崩，孝
惠即位，徙为太常。